VUT-lesings opgeskort ná betogers geboue aan die brand steekSkade wat deur betogers op die kampus van die Vaal Universiteit van Tegnologie aangerig is (Mei 2016). Foto: Facebook Die Vaal-Universiteit van Tegnologie (VUT) in Vanderbijlpark het alle lesings Donderdag gestaak nadat betogende studente geboue en ander kampuseiendom aan die brand gesteek het. Irene Moutlana, vise-kanselier en hoof van die universiteit, het gesê die betogings het op 3 Mei begin en weer Woensdag opgevlam met lede van die studenteraad (SR) wat glo die voortou neem. “Betogings op albei dae het gelei tot skade wat aan universiteitseiendom aangerig is en bedrywighede wat ontwrig is. Die bestuur van die VUT is uiters bekommerd oor die gewelddadige nadraai van sake en is besig om die nodige stappe te doen om nie-betogende studente en personeel te beskerm,” het sy gesê. Betogende studente eis dat die strafregtelike aanklagte van opsetlike saakbeskadiging en aanranding met die doel om ernstig te beseer wat teen hulle aanhangig gemaak is, teruggetrek word. Hulle lys van eise sluit ook in dat die universiteit ontslae raak van ingekontrakteerde veiligheidspersoneel. Skade wat deur betogers op die kampus van die Vaal Universiteit van Tegnologie aangerig is (Mei 2016). Foto: Facebook Moutlana het gesê die betogende studente het ŉ totale minagting jeens die universiteitsbestuur. “Die bestuur is baie bekommerd oor die opkomende tendens om ŉ totale minagting vir die gesag van die universiteit se bestuur te toon en om met die instansie se verkrygingsbeleid in te meng,” het sy gesê. “Studente wat aandring op die aanstelling van sekere diensteverskaffers, die skending van ander studente en personeel se menseregte en veral die opskeur van die bestuur se reaksie deur die SR-sekretaris, sonder om studente eers kans te gee om die inhoud daarvan te oorweeg, is ŉ duidelike aanduiding dat die bestuur met minagting behandel word en ŉ duidelike aanduiding van aanhitsing.” Een van die studentekoshuise is oornag heeltemal afgebrand, terwyl ŉ ontspanningsgebou op die kampus ook beskadig is. Moutlana het gesê die universiteit se bedrywighede sal opgeskort bly tot verdere kennisgewing.